R. Fico, poslanec: (2004-12-14):
Na úvod chcem zdôrazniť, že naozaj jedným z dôvodov, prečo opozícia podala návrh na odvolanie pána Kaníka, je príprava, realizácia dôchodkovej reformy a riziká, ktoré sú s ňou spojené. My dnes môžeme viesť hodiny diskusií, nikam sa nedostaneme, pretože jedna strana si bude tvrdiť svoje, druhá strana si bude tvrdiť svoje. My máme istotu v tom, že pokiaľ ide o dôchodkovú reformu, ako je navrhnutá, zarobí predovšetkým osem súkromných spoločností, ktorým pomerne veľká skupiny ľudí bude musieť po 1. januári 2005 odvádzať peniaze. Je naozaj dojemné počúvať pána ministra vo všetkých televíznych reláciách, vo všetkých médiách, aké perfektné dôchodky budú ľudia mať, to stále hovorí, že to bude vynikajúce, krásne, len on si nepamätá, čo bolo pred dvoma rokmi, a dokonca nevie ani výšku svojho platu, tak ako mu máme veriť, keď nevie ani takéto elementárne veci, pred 24 mesiacmi, keď hovorí o udalostiach, ktoré budú o 10, o 15, o 20, možno o 30 rokov. Už len toto vyhlásenie, vážené dámy a páni, že si nepamätá, aký má plat minister práce, rodiny a sociálnych vecí, by pri priemernej úrovni príjmov na Slovensku vo výške 250 až 300 eur na mesiac, malo byť dôvodom na odstúpenie ministra. Samozrejme, u nás sa takáto kultúra nenosí a preto treba podávať návrhy do Národnej rady Slovenskej republiky. Riziká dôchodkovej reformy sú obrovské a my na ne neustále upozorňujeme. Pán minister napríklad nehovorí o tom, že dôchodkové správcovské spoločnosti budú nútené investovať na zahraničných kapitálových trhoch, pretože u nás jednoducho na to nebude priestor. Rovnako nehovorí o tom, že prípadné zlé investovanie môže viesť k pádu tejto spoločnosti, čo znamená, že nielenže nebudú výnosy, ale nemusia byť ani tie peniaze, ktoré tam ľudia nasporia. Súhlasím, že je tam garancia v prípade porušenia zákona, my však hovoríme o rizikách, ktoré nie sú spojené s porušením konkrétneho zákona. Samozrejme, riziká sú o to väčšie, ako som už uviedol, že od 1. januára 2005 sa pomerne veľká skupina ľudí bude musieť povinne zapojiť do druhého piliera. Ja si počkám, ako sa postaví pán minister k vyhláseniu, ktoré urobil v nedeľu v televízii, keď povedal, že mu nevadí, ak bude odstránená povinnosť zo zákona, to ste zopakovali, pán minister, niekoľkokrát. V januári teda ide do Národnej rady Slovenskej republiky návrh zákona, aby sme povinnosť zapojenia do druhého piliera odstránili a každý sa mohol dobrovoľne rozhodnúť, či pôjde, alebo nepôjde do tohto systému financovania dôchodkového sporenia. Druhý okruh veľmi krátko, lebo chcem sa venovať najmä tomu tretiemu, dôležitému, ktorý uviedol aj pán poslanec Federič, je angažovanosť ministra v reklamnej kampani. Jednoducho, podľa nás, ak sa angažuje minister z vlády, ktorá je platená z verejných financií, a agituje v prospech ôsmich súkromných spoločností, ide o hrubé porušenie ústavného zákona o konflikte záujmov. Jednoducho, ak sú tu takéto dôkazy a jeden z dôkazov ukázal aj pán poslanec Federič, treba toto konštatovanie urobiť, podľa mňa treba začať aj konanie na príslušnom výbore, pretože nie je možné, aby niekto naháňal ľudí a presviedčal ich, že choďte do tejto, tejto, tejto alebo tejto súkromnej spoločnosti, lebo je to pre vás výborné. Pýtam sa pána ministra, prečo nehovorí o rizikách, prečo napríklad pán minister nekričí, tak ako pozitívne kričí: Choďte a investujte, že napríklad pri čítaní bilbordov potrebujeme lupu, aby sme si prečítali upozornenie, že nie sú garantované výnosy. Prečo nekričí, ak sa v elektronických médiách objavuje reklama, často taká, že tam ani len upozornenie ohľadne rizík spojených s dôchodkovou reformou vôbec nie sú. Podľa nás ide o hrubé porušenie zákona, najmä § 112, ktorý hovorí veľmi jasne: „Dôchodková správcovská spoločnosť a sprostredkovateľ nesmú pri propagácii a reklame starobného dôchodkového sporenia používať nepravdivé alebo zavádzajúce informácie alebo zamlčovať dôležité skutočnosti“. Dôležitou skutočnosťou je určite informácia, že nie sú garantované výnosy. Ak teda reklamy túto informáciu neobsahujú, porušujú zákon. Teda čakal by som od ministra, že rovnako bude svoju fotografiu prepožičiavať aj tým inzertným stránkam v novinách, kde sa bude hovoriť o týchto veciach. Aj z tohto dôvodu vážené dámy a páni, aby sme mali aj iné návrhy, ako je návrh na vyslovenie nedôvery, predkladám návrh uznesenia k realizácii dôchodkovej reformy tohto znenia: „Národná rada žiada vládu Slovenskej republiky, aby pri realizácii dôchodkovej reformy, po prvé, zabezpečila všetkými dostupnými prostriedkami plnú informovanosť občanov Slovenskej republiky o možných rizikách spojených s dobrovoľným, respektíve povinným vstupom do druhého, kapitalizačného piliera dôchodkového systému. Po druhé, v súčinnosti s príslušnými kontrolnými orgánmi, osobitne s Úradom pre finančný trh dôsledne vyžadovala rešpektovanie zákonov a iných právnych predpisov v reklamnej kampani dôchodkových správcovských spoločností s osobitným zreteľom na riadne informovanie občanov Slovenskej republiky o rizikách spojených so vstupom druhého, kapitalizačného piliera dôchodkového systému. B) Radu STV a Rozhlasovú radu, aby vykonali kontrolu, či STV a Slovenský rozhlas v zmysle svojho poslania definovaného zákonom poskytujú o realizácii dôchodkovej reformy nestranné, overené, neskreslené a predovšetkým vo svojom celku vyvážené informácie tak, aby občania okrem jednostranného propagovania výhod dostali prostredníctvom ich vysielania aj rovnocenné množstvo informácií o rizikách spojených so vstupom do druhého, kapitalizačného piliera dôchodkového systému a C) Radu pre vysielanie a retransmisiu, aby dohliadala na obsah vysielania týkajúceho sa dôchodkovej reformy, kontrolou základnej povinnosti vysielateľov v zmysle zákona zabezpečiť všestrannosť informácií a názorovú pluralitu programovej služby. To je návrh uznesenia, ktorý dám teraz pánovi spravodajcovi. A rád by som teraz prešiel, vážené dámy a páni, k tretiemu okruhu, ktorý je najpodstatnejší, kde chceme uviesť aj nové skutočnosti. Základným podnetom na podanie návrhu na odvolanie pána ministra nebola ani tak dôchodková reformy, hoci tam vidíme obrovské riziká. Mohli by sme prehliadnuť aj angažovanosť sa pána ministra, pokiaľ ide o súkromné spoločnosti a agitáciu v prospech týchto súkromných spoločností. Je tu však jedna vec, ktorá sa naozaj prehliadnuť nedá. Ak nestačí, vážené dámy a páni, na dobrovoľné odstúpenie ministra to, čo uverejnili médiá o odpustení penále za neplatenie odvodov, môžeme iba vysloviť ľútosť. V každej inej krajine, kde by sa takéto niečo objavilo, by minister okamžite sám do 24 hodín zbalil kufre a odišiel z ministerstva. U nás sa to nedeje, (Potlesk.) u nás sa to nedeje, preto prišiel tento návrh, ktorý sme podali. Chcem trošku opraviť vyjadrenia, ktoré sa tu dnes objavili na obhajobu pána Kaníka, vraj pán Kaník neplatil odvody ako radový podnikateľ. To je klamstvo! Pán Kaník bol významný predstaviteľ Demokratickej strany, ktorá bola súčasťou vládnej koalície, čiže nešlo o radového podnikateľa, radového občana, išlo o človeka, ktorý mal politické ambície a tieto ambície sa potom aj naplnili. Ako je to možné, že k odpusteniu penále došlo dva dni predtým, ako bol menovaný za ministra, a to, že bude ministrom, bolo známe minimálne 7 alebo 8 dní pred tým, ako Sociálna poisťovňa rozhodla o odpustení penále. Preto podľa nás, (Potlesk.) preto podľa nás došlo k porušeniu zákona, lebo ja nepoznám ustanovenie zákona, ktoré by umožňovalo, že niekto môže platiť penále oneskorene, čiže pán Kaník porušil zákon a nekonal ako radový podnikateľ, ale konal ako významný predstaviteľ Demokratickej strany. Takáto osoba jednoducho, samozrejme nemôže byť ministrom práce, rodiny a sociálnych vecí, pretože mala by byť príkladom, ja chápem, že v podnikateľskej sfére môže takáto situácia vzniknúť, ale taký človek nemôže byť ministrom vlády Slovenskej republiky a už vôbec nemôže byť ministrom práce, rodiny a sociálnych vecí. A teraz na záver to najpodstatnejšie, vážené dámy a páni. Ak to, čo sme doteraz povedali, nestačí na odstúpenie ministra z funkcie, je to podľa nás zlyhaním celého systému. Dobre, ak teda chcete pána Kaníka chrániť aj ďalej za to, že konal proti zákonu a konal proti etike v čase, keď ešte nebol minister, čo poviete na nasledujúce veci, keď už bol minister. Pán minister, veľmi otvorene, pretože pravdepodobne ste ani vy nepočuli to, čo povedal pán poslanec Federič, sa vás chcem spýtať na nasledovné skutočnosti: 2. 12. 2003, druhého decembra 2003 bolo zasadnutie predstavenstva Národného úradu práce. Na tomto zasadnutí ste vystupovali ako predseda predstavenstva Národného úradu práce, lebo zo zákona v tom čase platného ste boli ako minister predsedom predstavenstva Národného úradu práce, je to § 68 ods. 1 zákona o zamestnanosti, ktorý, samozrejme, potom bol zmenený. Bolo to v čase, pán minister, 2. decembra 2003, keď ste už vedeli, že Národný úrad práce končí, lebo od 1. januára 2004 bol prijatý nový zákon. Napriek tomu na rokovaní tohto predstavenstva Národného úradu práce boli schvaľované žiadosti, ktoré sa týkali odpustenia penále, pokiaľ ide o platenie príspevkov do fondu nezamestnanosti a do garančného fondu. Pán minister, ako bod 1 ste si to ešte dali, je to asi 17 bodov, bod 1, názov a sídlo žiadateľa, Kaník a spol., s. r. o., Banská Štiavnica, žiadosť o odpustenie 5 681. To ste taký chudobný, pán minister, že 5 681 si žiadate o odpustenie? Nehanbíte sa, pán minister? Jednoducho, je to nenormálne. Pokračujem ďalej. Potom je ďalšia žiadosť, kde je napísané Kaník a spol., s. r. o., Banská Štiavnica, 33 233 korún, opäť žiadosť o odpustenie penále. Dobre, ak chránite človeka, že nebol minister, môžeme sa o tom baviť, my tvrdíme, že to bolo neetické a že taký človek by nemal byť minister, ale toto urobil už ako minister a ako predseda predstavenstva Národného úradu práce v čase, keď sedel na zasadnutí Národného úradu práce. Pán minister, chcem sa vás spýtať, čo ste schopný urobiť za milión korún, ak ste schopný za 5 000 korún alebo za 33 000 korún urobiť to, čo ste urobili v tejto súvislosti. Pýtam sa vás, čo ste schopný urobiť. (Potlesk.) Je to absurdné, je to smiešne, myslím si, že je to aj ponižujúce. Ja viem, keď sa človek na vás pozerá, vám je to všetko úplne jedno, vy nemáte žiadnu politickú zodpovednosť. Do vlády ste sa dostali na základe kšeftu s pánom Dzurindom. V čiernom aute sa odveziete do Banskej Štiavnice alebo na vládu, nikomu sa nemusíte ukazovať na oči a čokoľvek vydržíte, ale musím vám odpovedať, že opozícia v podobných prípadoch nemôže rezignovať, jednoducho nemáte miesto vo vláde. Ste veľmi bohatý človek, máte vysoký plat a napriek tomu ešte z pozície ministra robíte kroky, aby ste si odpustili smiešne penále. Nemôžete byť ministrom práce, rodiny a sociálnych vecí, prosím vás, odíďte, nenúťte Národnú radu Slovenskej republiky, aby prijímala podobné rozhodnutia. (Potlesk.)